Σκοπός της σύστασης είναι να συνδράμει τους Ουκρανούς πρόσφυγες προκειμένου να βρουν ουσιαστική απασχόληση και να τους βοηθήσει να ενσωματωθούν, διασφαλίζοντας μια γρήγορη, δίκαιη και ευέλικτη διαδικασία αναγνώρισης των προσόντων τους σε ολόκληρη την Ευρωπαϊκή Ένωση (ΕΕ). Η ΕΕ έχει λάβει ορισμένα μέτρα προκειμένου να συνδράμει και να επιδείξει αλληλεγγύη προς τους πρόσφυγες που προσπαθούν να ξεφύγουν από τη ρωσική εισβολή στην Ουκρανία. Σε αυτά τα μέτρα περιλαμβάνονται ειδικότερα τα εξής: η εκτελεστική απόφαση (ΕΕ) 2022/382 για τη θέσπιση προσωρινής προστασίας για τους Ουκρανούς, η οποία βασίζεται στα ελάχιστα πρότυπα της ΕΕ για την προσωρινή προστασία που ορίζονται στην οδηγία 2001/55/ΕΚ για την προσωρινή προστασία (βλέπε σύνοψη)· ανακοινώσεις της Ευρωπαϊκής Επιτροπής τον Μάιο του 2022 σχετικά με την αλληλεγγύη και την προετοιμασία της ΕΕ προκειμένου να καλύψει τις ανάγκες των Ουκρανών προσφύγων. Αναγνώριση προσόντων Η πρόσβαση στην αγορά εργασίας της ΕΕ αποτελεί βασική πτυχή της προσωρινής προστασίας. Ωστόσο, χωρίς την αναγνώριση των προσόντων τους, οι υπήκοοι τρίτων χωρών συχνά αναγκάζονται να εργαστούν σε θέσεις εργασίας κάτω από το επίπεδο των προσόντων τους. Το σχέδιο δράσης της Επιτροπής για την ενσωμάτωση και την ένταξη για την περίοδο 2021-2027 ενθαρρύνει τα κράτη μέλη της ΕΕ να διασφαλίσουν ότι οι διαδικασίες αναγνώρισης αλλοδαπών προσόντων είναι ταχείες, δίκαιες, διαφανείς και οικονομικά προσιτές. Η παρούσα σύσταση προς τα κράτη μέλη εξετάζει αυτά τα ζητήματα όσον αφορά την Ουκρανία, καλύπτοντας τους ακόλουθους τομείς: την οργάνωση της αναγνώρισης των επαγγελματικών προσόντων των ατόμων που απολαύουν προσωρινής προστασίας· την απλοποίηση της ακαδημαϊκής αναγνώρισης· την παροχή πληροφοριών και τη χρήση ηλεκτρονικών εργαλείων· την αντιμετώπιση των ελλιπών αποδεικτικών στοιχείων σχετικά με τα επαγγελματικά προσόντα· τις ειδικές απαιτήσεις για ορισμένα επαγγέλματα· τη διευκόλυνση της άσκησης των νομοθετικά κατοχυρωμένων επαγγελμάτων· την παρακολούθηση των προτεινόμενων μέτρων. Μέτρα Η σύσταση περιλαμβάνει μια σειρά από βασικά μέτρα που έλαβε η Επιτροπή για την υποστήριξη των κρατών μελών, όπως: τη δημιουργία ενός κόμβου πόρων για τα ουκρανικά επαγγελματικά προσόντα από το Ευρωπαϊκό Ίδρυμα Επαγγελματικής Εκπαίδευσης, ο οποίος έχει σχεδιαστεί για να επιτρέπει την πλήρη ανταλλαγή πληροφοριών και τη διαφάνεια μεταξύ των κρατών μελών και κατά συνέπεια, να θέτει σε εφαρμογή ταχείες διαδικασίες· την προσαρμογή του εργαλείου eTranslation που αναπτύχθηκε από την Επιτροπή για να καλύψει τη ζήτηση για γρήγορη και αξιόπιστη μετάφραση από τα ουκρανικά και επίσης από τα ρωσικά· την ευέλικτη προσέγγιση σε όσους δεν έχουν στην κατοχή τους πρωτότυπα έγγραφα — αυτό περιλαμβάνει την επιλογή ψηφιακής επανέκδοσης πιστοποιητικών.